पाएं अपने शहर की ताज़ा ख़बरें और फ्री ई-पेपरडाउनलोड करें
भीषण गर्मी के कारण क्षेत्र के नदी व तालाब समेत अन्य जल स्रोत सूखने लगे हैं। इससे आनेवाले समय में लोगों को भारी परेशानी हो सकती है। नांदघाट क्षेत्र की जीवन रेखा समझी जानेवाली शिवनाथ नदी सूखने लगी हैं। जो जीवित नाले बह रहे थे, वे भी पूरी तरह सूख गए है। नदियों में पानी नहीं रेत ज्यादा दिखाई पड़ने लगा है। इसी के साथ क्षेत्र में पानी की किल्लत शुरू हो गई है।
जल संरक्षण के लिए सरकार की ओर से कई योजनाएं चलाई जा रही हैं। वर्षा जल संचय के लिए गांव-गांव में तालाब गहरीकरण,नवीन तालाब खुदाई, चेक डेम बनाए जा रहे हैं, लेकिन इसका धरातल में फायदा नजर नहीं आ रहा है। नांदघाट क्षेत्र में तो भूमिगत जलस्तर इस साल लगभग 20 फीट तक गिर गई है। सूखे तालाबों और खिसकते भूमिगत जलस्तर ने ग्रामीणों के माथे पर चिता की लकीरें बढ़ा दी हैं। पीएचई विभाग द्वारा नांदघाट शिवनाथ नदी स्थित एनीकट से समूह जलप्रदाय योजना के तहत 62.98 करोड़ रुपए की लागत से नवागढ़ ब्लॉक के 54 गांवों को 1 इंटकवेल, 4 जलागार, 50 पानी टंकियों के माध्यम से लगातार पेयजल की सप्लाई कर लोगों की प्यास बुझाई जा रही है। वर्षों बाद ग्रामीणों को खारे पानी से निजात मिली है। अब शिवनाथ नदी सूखने की कगार पर है। अगर स्थिति ऐसी ही बनी रही तो 54 गांवों के लगभग 1 लाख लोगों को मीठा पानी से वंचित होना पड़ सकता है। इस समस्या को को देखते हुए जल संरक्षण पर काम करने की आवश्यकता है। ताकि लोगों को नियमित पेयजल मिलता रहे।
कई हैंडपंपों में पानी निकलना बंद, खराब हैंडपंपों की मरम्मत नहीं कर रहे जिम्मेदार
ग्राम अड़ार निवासी राकेश साहू,नंदकुमार ने कहा कि इधर तापमान लगातार बढ़ता ही जा रहा है।उधर सूखते तालाब और गिरता भूमिगत जलस्तर किसी खतरे की घंटी से कम नहीं हैं।गर्मी बढ़ने के साथ अधिकांश तालाब व जलाशय तेजी से सूखने लगे हैं। जिससे कई गांवों में निस्तारी व जल संकट खड़ा हो गया है।अगर लोग पानी बचाने के लिए अभी से जागरूक नहीं हुए तो भीषण पेयजल और निस्तारी जल के संकट का सामना करना पड़ सकता है। ग्राम ढ़ाबापार निवासी विजय अनंत,राजेश अनंत ने कहा कि गर्मी शुरू होते ही जलस्तर नीचे चले जाने के कारण क्षेत्र के दर्जनों हैंडपंपों से जहां काफी कम पानी निकल रहा है। कई हैंडपंप खराब पड़े हैं।गर्मी बढ़ने के साथ ही जलस्तर नीचे खिसकता जा रहा है।घट रहे जलस्रोत आनेवाली पीढ़ी के लिए निश्चित रुप से चिंता का विषय है। जल संकट से बचाव के लिए जन जागरूकता अभियान चलाने की जरूरत है।
जागरूकता अभियान चलाने की जरूरत
पर्यावरण संरक्षण कार्यकर्ता विवेक शुक्ला का कहना है कि नदी, तालाबों एवं भूमिगत जलस्तर को बढ़ाने के लिए वर्षा के जल से रिचार्ज किया जाना चाहिए। जिससे बारिश का सारा पानी बेकार जाने के स्थान पर संचित हो सकेगा। इसके साथ ही उन्होंने जल संरक्षण के लिए जागरूकता अभियान चलाने की बात कही। उन्होंने कहा कि क्षेत्र में बड़े स्तर में रबी फसल में धान की खेती की जा रही है। जिसके चलते भूमिगत जल का अंधाधुंध दोहन हो रहे हैं।
गांवों में तालाब भी सूख रहे, निस्तारी की समस्या
नांदघाट क्षेत्र के ग्राम अड़ार, सेमरिया, मुर्रा, ढ़ाबापार, इटई, कुंरा, तरपोंगी, मगरघटा, धोबघट्टी, मल्दा, खपरी, अकोली,नयापारा, करमसेन, चिचोली, किरता, पौंसरी, भीखमपुर, डंगनिया सहित 50 गांवों में तालाब सूखने लगी है,ग्रामीणों को पानी निस्तारी की समस्या होने लगी हैं। इससे आने वाले समय मे 54 गांवों में पेयजल की संकट हो सकती है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn